জোড়া হাফ-সেঞ্চুরি, রানার ক্যামিও! অ্যাডিলেডে ২৫০ পার ভারতের

ওয়েব ডেস্ক: পারথের পর অ্যাডিলেডেও ব্যর্থ বিরাট কোহলি (Virat Kohli)। রোহিত শর্মা (Rohit Sharma) ছন্দে ফিরলেও বিরাটের ব্যাটে রানের খরা অব্যাহত। সেই কারণে অস্ট্রেলিয়ার বিরুদ্ধে দ্বিতীয় ওডিআই ম্যাচেও (India Vs Australia) বড় স্কোর করতে পারল না টিম ইন্ডিয়া। শেষদিকে হর্ষিত রানার অপ্রত্যাশিত ক্যামিও ইনিংসের উপর ভর করে কোনওক্রমে ২৫০ রানের গণ্ডি টপকাল ভারত। কিন্তু বিরাট, শুভমনের ফর্ম নিয়ে চিন্তা থেকেই গেল।

বৃহস্পতিবারের এই ম্যাচে ফের টসে হারলেন ভারতের অধিনায়ক শুভমন গিল। এই নিয়ে টিম ইন্ডিয়ার অধিনায়ক ১৭বার টসে হারলেন। এটি একটি লজ্জার রেকর্ড। এসিকে টসে জিতে ভারতকে প্রথমে ব্যাট করতে পাঠান অজি অধিনায়ক মিচেল মার্শ। অ্যাডিলেডের পিচ যে ব্যাটারদের পক্ষে সহায়ক, তা আগেই জানা গিয়েছিল। রোহিতের ব্যাটও সেই কথাই বলল। কিন্তু শুভমন ও বিরাট এই পিচেও রান করতে ব্যর্থ। ০ করেন বিরাট, ৯ রান করেন শুভমন।

আরও পড়ুন: অ্যাডিলেডেও শূন্য! রান নেই কোহলির ব্যাটে, কেরিয়ার কি শেষের পথে?

তবে এদিন রোহিতকে বেশ ছন্দে দেখা গেল। সেই সঙ্গে আত্মবিশ্বাসের সঙ্গে ব্যাটিং করতে দেখা গেল শ্রেয়স আইয়ারকেও। কোহলি সাজঘরে ফিরতে দুজন ইনিংসের হাল ধরেন। রোহিত ও শ্রেয়সের মাঝে ১১৮ রানের পার্টানারশিপ হয়। তবে ৬১ রানে আউট হন আইয়ার, রোহিতও থামেন ৭৩ রানে। তারপর একমাত্র অক্ষর প্যাটেল ৪৪ রানের ইনিংস খেলেন। কিন্তু কেএল রাহুল, নীতীশ কুমার রেড্ডি বা ওয়াশিংটন সুন্দর- কেউই এদিন তেমন ভালো ব্যাটিং করতে পারলেন না। শেষে হর্ষিত রানা ১৮ বলে ২৪ রানের ঝোড়ো ইনিংস খেলে সম্মানজনক জায়গায় পৌছন ভারতের স্কোরবর্ডকে। শেষমেশ ৯ উইকেট হারিয়ে ২৬৪ রান করে টিম ইন্ডিয়া।

অস্ট্রেলিয়ার তরফে সর্বোচ্চ ৪টি উইকেট নেন অ্যাডাম জাম্পা। এছাড়াও এই ম্যাচে ৩ উইকেট নেন জেইয়ার বার্টলেট, একজোড়া উইকেট পান মিচেল স্টার্ক।