অস্ট্রেলিয়ার ধারালো সুইংয়ের সামনে ফ্লপ রো-কো জুটির কামব্যাক শো

ওয়েব ডেস্ক: রবিবারের মেগাম্যাচ (India Vs Australia)। পারথের ক্রিজে ‘রো-কো’ জুটির প্রত্যাবর্তন। ভারতের ক্রিকেটপ্রেমীদের জন্য একটা ক্রিকেটীয় দিন। কিন্তু সবেতেই জল ঢেলে দিল দুই মহাতারকার ব্যাট। ওডিআই সিরিজের প্রথম ম্যাচেই ফ্লপ রোহিত শর্মা (Rohit Sharma), বিরাট কোহলির (Virat Kohli) কামব্যাক (Comeback) শো। এক জন করলেন মাত্র ৮ রান, অন্য জন খাতাই খুলতে পারলেন না। হ্যাজেলউড ও স্টার্কের শিকার হলেন ভারতের দুই রানমেশিন।

রোহিতকে শুরুতে মারমুখী দেখা যায়নি। অগ্নিপরীক্ষার সিরিজে সাবধানে খেলতে দেখা যায় হিটম্যানকে। কিন্তু চতুর্থ ওভারে জশ হ্যাজেলউডের বাউন্সারে ব্যাটের কানায় লেগে বল চলে যায় স্লিপে। মাত্র আট রান করেই প্যাভিলিয়নে ফেরেন তিনি। সদ্য অধিনায়কত্ব হারানো রোহিতের ব্যাটকে এদিন কিন্তু চেনা ছন্দে দেখা যায়নি।

আরও পড়ুন: ইস্টবেঙ্গলকে হারিয়ে আইএফএ শিল্ড জয় মোহনবাগানের

অন্যদিকে, কোহলির বডি-ল্যাঙ্গুয়েজে শুরু থেকেই একটা চাপের ছাপ লক্ষ্য করা যাচ্ছিল। তাঁর ব্যাট যেন বল ছুঁতেই চাইছিল না। খাতাও খুলছিল না। তাতে চাপ আরও বাড়ে। রানের জন্য মরিয়া হয়ে মিচেল স্টার্কের এক অফ স্ট্যাম্পের বাইরের বল কাট করার চেষ্টায় পয়েন্টে ধরা পড়েন তিনি। অজিভূমে কোহলির আরও একটা গোল্ডেন-ডাক।

বিশেষজ্ঞদের মতে, এই পিচ বরাবরই পেসারদের জন্য বেশ সহায়ক। তার উপর মেঘলা আবহাওয়া রয়েছে, বৃষ্টিও হচ্ছে। এই পরিস্থিতিতে হ্যাজেলউড, স্টার্কদের ধারালো সুইংয়ে আবারও ধরা পড়ল ‘রো-কো’-র পুরানো দুর্বলতা। সেই সঙ্গে আবারও একটা প্রশ্ন উঠতে শুরু হল তাঁদের ভবিষ্যৎ নিয়ে। সমালোচকেরা বলছেন, সময় হয়তো এসে গিয়েছে নতুন যুগের সূচনা করার। কিন্তু কোহলি কে থেমে যাবেন? রোহিতকে কি আর সেঞ্চুরি হাঁকাতে দেখা যাবে না? উত্তর মিলবে সিরিজের বাকি ম্যাচে।